Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi rehujen virallisen valvonnan järjestämistä koskevista periaatteista annetun direktiivin 95/53/EY muuttamisesta"



Virallinen lehti nro C 138 , 18/05/1999 s. 0017



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi rehujen virallisen valvonnan järjestämistä koskevista periaatteista annetun direktiivin 95/53/EY muuttamisesta" (1999/C 138/05) Talous- ja sosiaalikomitea päätti 23. maaliskuuta 1999 työjärjestyksensä 23 artiklan 3 kohdan nojalla laatia oma-aloitteisen lausunnon edellä mainitusta ehdotuksesta. Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 2. maaliskuuta 1999. Esittelijä oli Sergio Colombo. Talous- ja sosiaalikomitea hyväksyi 24.-25. maaliskuuta 1999 pitämässään 362. täysistunnossa (maaliskuun 24. päivän kokouksessa) seuraavan lausunnon. Äänestyksessä annettiin 89 ääntä puolesta, 1 vastaan, ja 4 pidättyi äänestämästä. 1. Ehdotuksen tavoitteet 1.1. Rehujen virallinen valvonta on järjestetty direktiivillä 95/53/EY, joka koskee sekä jäsenvaltioista että yhteisön ulkopuolisista maista peräisin olevia tuotteita. 1.2. Sisämarkkinoiden toteutumisen ja jäsenvaltioiden välisten rajatarkastusten poistumisen vuoksi sekä lisäksi BSE-kriisistä saatujen kokemusten perusteella Euroopan unioni on luonut uudet määräykset, joiden mukaan jäsenvaltioiden on määriteltävä yhteiset, kyseisen valvonnan järjestämistä ja tuotteiden liikkumista yhteisössä koskevat periaatteet. 1.3. Koska yhteisön lainsäädäntö on edistynyt ja koska kokemus on osoittanut, että kriittisissä ja nopeaa yhteisön puuttumista edellyttävissä tilanteissa valvontakeinot ovat rajalliset, sisältää direktiiviehdotus joitakin muutoksia direktiiviin 95/53/EY. 1.4. Esitetyt muutokset koskevat: - kaikkien yhteisön ulkopuolisista maista tuotavien tuotteiden valvontamenettelyjen yhdenmukaistamista, - tarvetta luoda suojajärjestelmä ja oikeudellinen perusta, joka mahdollistaa yhteisön ulkopuolisissa maissa paikan päällä tehtävät tarkastukset, - mahdollisuutta tehdä yhteisön sisäisiä tarkastuksia entistä laajemmin, kumoamalla direktiivin 95/53/EY tätä koskeva rajoitus, - komission mahdollisuutta valvoa yhteisön lainsäädännön noudattamista ja korjata tehokkaasti epäkohtia, jotka estävät koordinoidun ohjelman laatimisen äkillisissä saastumistapauksissa, jotka voivat aiheuttaa vakavan vaaran ihmisten ja eläinten terveydelle ja ympäristölle. 1.5. Ehdotuksella pyritään muotoilemaan yhteisön tason tarkastusohjelmia direktiivissä 95/53/EY jo säädettyjen täydennykseksi. 2. Yleistä 2.1. Komitea on samaa mieltä komission tavoitteista. Käsiteltävän direktiiviehdotuksen etu on, että se täydentää direktiiviä 95/53/EY rehualan virallisen valvonnan osalta sekä mahdollistaa erityisesti yhteisön ulkopuolisista maista tuotavien tuotteiden uudenlaisen ja entistä tehokkaamman valvonnan. 2.2. Viimeaikaiset kokemukset ovat osoittaneet, että valvonta ja siihen liittyvä terveellisyyden takaaminen on tärkeää ulottaa koskemaan yhteisön ulkopuolisista maista tuotavia tuotteita. 2.2.1. Erityisesti saastuneen, huomattavan paljon dioksiinia sisältäneen sitrushedelmistä peräisin olevan rehuraaka-aineen tuominen osoitti, että ongelmasta voi muodostua vakavakin, mikäli yhteisön säännöstössä ei ole sopivia keinoja tällaisen tilanteen varalle. 2.3. Lisäksi on tarpeen kiinnittää huomiota erityisesti siihen, että tarvittaessa torjuntatoimiin ryhtyvät joko komissio tai jäsenvaltiot. 2.3.1. Vaikka komission ehdotuksen perusteluosassa väitetäänkin päinvastaista, on kyseessä yhteisön talousarvion kannalta merkittävä uutuus, jolla voi olla rahoitusvaikutuksia. 3. Erityistä 3.1. Komitea korostaa, että direktiivin 95/53/EY perustelukappaleet 15 ja 17 ovat analyysitapojen ja valtuutettujen valvontalaboratorioiden osalta edelleen ajanmukaisia. 3.2. Komitean mielestä 9 b artiklan 1 kohdan ensimmäinen luetelmakohta tulisi muuttaa kuulumaan seuraavasti: "- koko kyseisen kolmannen maan alueelta tai sen osasta tai yhdestä tai useammasta tunnetusta tuotantolaitoksesta peräisin olevan tai tarvittaessa kolmannen maan, jonka kautta kuljetus tapahtuu, tuonnin keskeyttäminen ja/tai." Bryssel 24. maaliskuuta 1999. Talous- ja sosiaalikomitean puheenjohtaja Beatrice RANGONI MACHIAVELLI